ยุโรปฉุดกองพันธบัตร
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

กองเกาหลีใต้อ่วมโดน2เด้ง ผลตอบแทนร่วงบาทอ่อน
โพสต์ทูเดย์ — ปัญหาหนี้สาธารณะยุโรปเป็นเหตุ นักลงทุนแห่หนีเสี่ยงวิ่งเข้าพันธบัตร ผลตอบแทนทั่วโลกลดลง “กองเกาหลีใต้” โดนด้วย
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย เปิดเผยว่า ตลาดการเงินในรอบสัปดาห์ที่ผ่านมาเริ่มมีความผันผวน เนื่องจากความกังวลต่อปัญหาหนี้สาธารณะของรัฐบาลในกลุ่มประเทศยุโรป ซึ่งจะส่งผลกระทบต่อแนวโน้มการฟื้นตัวของเศรษฐกิจโลก ทำให้นักลงทุนสนใจลงทุนในพันธบัตรรัฐบาลเพิ่มขึ้น ส่งผลให้อัตราผลตอบแทนพันธบัตรรัฐบาลของประเทศต่างๆ รวมทั้งพันธบัตรรัฐบาลเกาหลีใต้ปรับตัวลดลง 
นอกจากนี้ แม้ว่าต้นทุนจากการป้องกันความเสี่ยงสกุลเงินวอนต่อเงินเหรียญสหรัฐปรับตัวลดลงเล็กน้อย แต่ต้นทุนการป้องกันความเสี่ยงของเงินบาทต่อเหรียญสหรัฐเริ่มปรับตัวเพิ่มขึ้นหลังจากค่าเงินเหรียญสหรัฐกลับมาแข็งค่า จึงทำให้ผลตอบแทนจากการลงทุนในพันธบัตรเกาหลีใต้เมื่อแปลงเป็นเงินบาทเริ่มปรับตัวลดลง 
อย่างไรก็ตาม นายสมชัย กล่าวว่า ตราสารภาครัฐของประเทศเกาหลีใต้อายุ 3 เดือน–2 ปี ยังคงให้ผลตอบแทนสุทธิ สูงกว่าผลตอบแทนของการลงทุนตราสารภาครัฐในประเทศประมาณ 0.51.3% ต่อปี 
ด้านนายวิน อุดมรัชตวนิชย์ รองกรรมการผู้จัดการและหัวหน้าเจ้าหน้าที่บริหารการลงทุน บลจ.แอสเซท พลัส กล่าวว่า ความกังวลต่อภาวะเศรษฐกิจของยุโรปและความไม่แน่นอนในนโยบายภาครัฐของประเทศต่างๆ จะเป็นปัจจัยกดดันการฟื้นตัวของเศรษฐกิจโลก และน่าจะทำให้ธนาคารแห่งประเทศไทย (ธปท.) ชะลอการปรับขึ้นอัตราดอกเบี้ยนโยบายออกไปได้ แต่ยังคงต้องติดตามปัจจัยด้านราคาน้ำมันและเสถียรภาพทางการเมือง 
“ในส่วนแนวโน้มการปรับขึ้นอัตราดอกเบี้ย คาดว่า ธปท.อาจจะยังคงอัตราดอกเบี้ยนโยบายไว้ หากราคาน้ำมันต่ำกว่า 80 เหรียญสหรัฐต่อบาร์เรล และอาจพิจารณาปรับขึ้นอัตราดอกเบี้ยได้ในช่วงปลายไตรมาส 2 หรือไตรมาส 3 หากราคาน้ำมันสูงกว่า 80 เหรียญสหรัฐต่อบาร์เรล” นายวิน กล่าว
ทั้งนี้ บลจ.กรุงไทย อยู่ระหว่างเปิดขายกองทุนรวมกรุงไทยตราสารหนี้ เอฟไอเอฟ 7 เดือน 5 (KTFF7M5) อายุโครงการ 7 เดือน มูลค่า 1,500 ล้านบาท เน้นพันธบัตรภาครัฐประเทศเกาหลีใต้ โดยคาดว่าจะให้ผลตอบแทนประมาณ 1.6% ต่อปี พร้อมกับเปิดขายกองทุนเปิดกรุงไทยสมาร์ท อินเวส 3 เดือน 2 (KTSIV3M2) ลงทุนตราสารหนี้ระยะสั้นในประเทศ คาดผลตอบแทนประมาณ 1.2% ต่อปี 
วันที่ 17 ก.พ. บลจ.แอสเซท พลัส เปิดขายกองทุนเปิดแอสเซทพลัส แอ็คทีฟ ตราสารหนี้ 4 (ASPACFIXED4) ลงทุนในตั๋วแลกเงินในประเทศอายุประมาณ 6 เดือน คาดผลตอบแทน 1.4% ต่อปี